Ma reggel 8 körül egyik kollégánk 10-15 másik emberrel egy budapesti kórház szakrendelőjében várt a sorára. Mint meséli, a levegőtlen, forró folyosón az asszisztens egy álló ventilátort próbált beüzemelni, hogy elviselhetőbbé tegye a várakozást.

Épp bement egy beteg, amikor kollégánk szerint váratlan dolog történt:

Megjelent két szakállas testőr (miért szakállasok mostanában a testőrök?), majd a kórház igazgatójának kíséretében maga Orbán Viktor érkezett, elég gondterhelt arccal.

Kollégánk beszámolója szerint Orbán udvarias volt, és megkérdezte az odakint várakozókat, hogy előreengedik-e.

Nem tudom, mi lett volna, ha valaki azt mondja, nem

– írja kollégánk, aki szerint volt, aki azt mondta, hogy persze, tessék, más meg, ahogy ő is, halkan méltatlankodott.

Ekkor történt az ügy legmeglepőbb fordulata. A már a vizsgálóban lévő embert ugyanis visszaküldték a folyosóra. Az asszisztensnő odakint, mindenki más előtt megkérdezte tőle, hogy ugye nem baj.

Azt mondta, hogy nem.

Orbán bement, a testőrök kint vártak. „Körülbelül öt perc múlva a miniszterelnök kezében egy recepttel kijött, megköszönte a türelmünket, a folyosón még smúzolt egy beteggel, aztán elment" – végződik kollégánk beszámolója.